Анзорей дэт сымаджэщым зеужь
КъБР-м узыншагъэр хъумэнымкIэ и министрым и къалэнхэр зыгъэзащIэ Асанов Алим лэжьыгъэ IуэхукIэ щыIащ Нарткъалэ дэт щIыналъэ зэхуаку сымаджэщым иджыблагъэ къудамэ щхьэхуэу гуагъэхьэжа, Анзорей къуажэм дэт сымаджэщым.
Фигу къэдгъэкIыжынщи, Анзорей дэт, гъуэлъыпIи 120-рэ зыщIэт сымаджэщыщIэр ухуэныр 2015 гъэм яухащ. Абы текIуэда мылъкур щIыналъэ бюджетым къыхэкIащ. Мы зэманым IуэхущIапIэр иджырей IэмэпсымэхэмкIэ къызэрагъэпэщ, компьютер томограф, эндоскопие комплексу 3, дистанционнэ литотриптер зыщIагъэувэну пэшхэр ягъэхьэзыр. А Iуэхум трагъэкIуэдэну къаIэрыхьа сом мелуан 200-р федеральнэ бюджетым къыхэкIащ.
Сымаджэщыр эндоскопие хирургиемкIэ, литотрипсиемкIэ, тхы, псантхуэ узыфэхэр зиIэхэм я узынша- гъэр щрагъэфIэкIуэж щIыналъэ зэхуаку центр хъунущ. Къыхэгъэщыпхъэщ а IуэхущIапIэм цIыхухэм щыхуащIэну языныкъуэ медицинэ дэIэпыкъуныгъэхэр нэхъапэм республикэм къыщызэрагъэпэщыфу зэ-рыщымытар, абы папщIэ сымаджэхэр нэгъуэщI щIыналъэхэм ягъакIуэрт. А псом къищынэмыщIауэ, сымаджэщым амбулаторэ къалэнхэр игъэзащIэу къэнэжынущ.
Асанов Алим IуэхущIапIэм и дохутыр нэхъыщхьэ Къалэбатэ Рустам хуэзащ, сымаджэщым щекIуэкI зэхъуэкIыныгъэхэм зыщигъэгъуэзащ.
— Фи IуэхущIапIэм иджырей технологием и Iэмал- хэр къагъэсэбэпурэ фIагъ лъагэ зиIэ медицинэ дэIэпыкъуныгъэхэр цIыхухэм щыхуащIэнущ. Фэ, абы и лэжьакIуэхэм, фи къалэнщ IэнатIэм щIэуэ къыхыхьэ Iуэху зехьэкIэщIэхэмрэ къалэнхэмрэ фи щIэныгъэкIи IэзагъкIи фыдекIуну. Мы IуэхущIапIэм зиужьыным республикэм мылъкушхуэ хилъхьащ, абы къыхэкIыуи лэжьыгъэр тэмэму щызэтеублауэ екIуэкIын хуейщ, — жиIащ Асановым, сымаджэщым и лэжьакIуэхэм щепсалъэм.
КъБР-м Узыншагъэр хъуэмэнымкIэ
и министерствэм и пресс-IуэхущIапIэ.
